รัฐบาลไทย-ข่าวทำเนียบรัฐบาล-กระทรวงเกษตรฯ บูรณาการทุกภาคส่วนแก้ไขปัญหาภัยแล้ง มอบกรมพัฒนาที่ดินขุด “บ่อจิ๋ว”
วันพุธที่ 29 มกราคม 2563
กระทรวงเกษตรฯ บูรณาการทุกภาคส่วนแก้ไขปัญหาภัยแล้ง มอบกรมพัฒนาที่ดินขุด “บ่อจิ๋ว”
กระทรวงเกษตรฯ บูรณาการทุกภาคส่วนแก้ไขปัญหาภัยแล้ง มอบกรมพัฒนาที่ดินขุด “บ่อจิ๋ว” หวังเพิ่มประสิทธิภาพการกักเก็บน้ําไว้ใช้ในพื้นที่ทําการเกษตรนอกเขตชลประทาน และในพื้นที่ที่ระบบส่งน้ําไปไม่ถึง ตั้งเป้า 40,000 บ่อทั่วประเทศ ภายในปี 2563
นายนราพัฒน์ แก้วทอง ผู้ช่วยรัฐมนตรีประจํากระทรวงเกษตรและสหกรณ์ เปิดเผยว่า จากสถานการณ์ภัยแล้งที่เกิดขึ้นปัจจุบันได้ส่งผลกระทบต่อการทําการเกษตร โดยกระทรวงเกษตรและสหกรณ์ได้บูรณาการทุกหน่วยงานที่เกี่ยวข้องดําเนินการแก้ไขปัญหาดังกล่าว ซึ่งหนึ่งในมาตรการความช่วยเหลือคือการดําเนินโครงการขุดแหล่งน้ําในไร่นานอกเขตชลประทาน โดยการขุดสระน้ําในไร่นา ขนาด 1,260 ลูกบาศก์เมตร หรือ “บ่อจิ๋ว” ที่ดําเนินการโดยกรมพัฒนาที่ดิน เพื่อเพิ่มประสิทธิภาพการกักเก็บน้ําไว้ใช้ในพื้นที่ทําการเกษตรนอกเขตชลประทาน และในพื้นที่ที่ระบบส่งน้ําไปไม่ถึง ถือเป็นการเพิ่มผลผลิตและรายได้แก่เกษตรกร อีกทั้งยังเป็นการบรรเทาปัญหาภัยแล้งให้กับเกษตรกร โดยในปีงบประมาณ 2563 มีเป้าหมายในการขุดสระน้ําในไร่นา 40,000 บ่อทั่วประเทศ
นางสาวภัทราภรณ์ โสเจยยะ รองอธิบดีกรมพัฒนาที่ดิน กล่าวเพิ่มเติมว่า ตามที่กระทรวงเกษตรและสหกรณ์มอบหมายให้กรมพัฒนาที่ดิน จัดทํา “โครงการแหล่งน้ําในไร่นานอกเขตชลประทาน” โดยการขุดสระน้ําในไร่นา หรือ “บ่อจิ๋ว” นั้น เป็นการบรรเทาสภาพปัญหาภัยแล้ง ฝนทิ้งช่วง การขาดแคลนน้ํา และเพิ่มประสิทธิภาพการกักเก็บน้ําในพื้นที่เกษตรกรรม โดยจะให้เกษตรกรมีส่วนร่วมในการออกค่าใช้จ่ายสมทบ 2,500 บาท/บ่อ ซึ่งที่ผ่านมาโครงการแหล่งน้ําในไร่นานอกเขตชลประทานได้รับการตอบรับจากเกษตรในพื้นที่เป็นอย่างมาก มีการกระจายอยู่ทั่วประเทศ โดยในปีงบประมาณ 2563 กรมพัฒนาที่ดินได้ให้สถานีพัฒนาที่ดินในสังกัดทั่วประเทศ ร่วมกับหมอดินอาสาประจําหมู่บ้าน รณรงค์ประชาสัมพันธ์ขยายผลการปฏิบัติสู่เกษตรกรและประชาชน ในการร่วมกันรักษาและพัฒนาแหล่งน้ําชุมชน แหล่งน้ําในไร่นานอกเขตชลประทาน ควบคู่ไปกับการรณรงค์ให้เกษตรกรและประชนทั่วไป ได้ใช้ทรัพยากรดินและทรัพยากรน้ําอย่างรู้คุณค่ามากขึ้น เพื่อช่วยกันบรรเทาปัญหาภัยแล้งที่กําลังเผชิญอยู่ในขณะนี้
สําหรับโครงการก่อสร้างแหล่งน้ําในไร่นานอกเขตชลประทาน ดําเนินการตั้งแต่ปี 2548 - 2562 มีจํานวนมากกว่า 500,000 บ่อ ความสามารถเก็บกักน้ําได้ 524 ล้านลูกบาศก์เมตร พื้นที่ได้รับประโยชน์มากกว่า 1 ล้านไร่ มีครัวเรือนได้รับประโยชน์มากกว่า 500,000 ครัวเรือน ซึ่งกรมพัฒนาที่ดินได้มอบหมายให้สถานีพัฒนาที่ดินทั่วประเทศ ชี้แจงทําความเข้าใจให้ความรู้กับเกษตรกรและสํารวจความต้องการของเกษตรกรที่มีความสนใจให้แสดงความจํานงเข้าร่วมโครงการด้วยความสมัครใจ ซึ่งเกษตรกรจะต้องกรอกรายละเอียดความต้องการในการสมัคร และเจ้าหน้าที่สถานีพัฒนาที่ดิน จะเรียงลําดับความต้องการเป็นข้อมูลรวบรวมเก็บไว้ และมีการแต่งตั้งคณะกรรมการพิจารณาการจัดสรรแหล่งน้ําในไร่นานอกเขตชลประทานในพื้นที่จังหวัด ตามที่ได้มอบหมายพื้นที่รับผิดชอบในแต่ละอําเภอในจังหวัดนั้น โดยมีเงื่อนไขการเข้าร่วมโครงการ ดังนี้ 1) พื้นที่ขุดสระน้ํา จะต้องเป็นพื้นที่ทําการเกษตรที่เป็นเกษตรกรเป็นเจ้าของ และมีเอกสารสิทธิ์ และมีหนังสือยินยอมให้เข้าดําเนินการขุดสระน้ํา 2) เกษตรที่เข้าร่วมโครงการจะมีส่วนร่วมในการสนับสนุนค่าใช้จ่ายในการดําเนินการขุดสระน้ํา เช่น ค่าน้ํามันเชื้อเพลิง และค่าขนย้ายเครื่องจักร จํานวน 2,500 บาทต่อบ่อ ให้ผู้รับจ้าง โดยเกษตรกรที่สนใจให้เตรียมเอกสารที่ใช้ประกอบในการสมัครประกอบด้วย 1. แบบฟอร์มความต้องการฯ 1 ฉบับ 2. แบบฟอร์มยืนยันความพร้อมฯ 1 ฉบับ 3. สําเนาบัตรประชาชน 2 ฉบับ 4. สําเนาทะเบียนบ้าน 2 ฉบับ 5. สําเนาเอกสารสิทธิ 2 ฉบับ และต้องเซ็นรับรองสําเนาถูกต้องทุกฉบับ จากนั้นกรมพัฒนาที่ดิน โดยสถานีพัฒนาที่ดินจะเข้าตรวจสอบความเหมาะสมของพื้นที่ขุดสระน้ํา และความพร้อมของเกษตรกร ภายหลังจากการขุดสระน้ําแล้ว เกษตรกรต้องมีความตั้งใจประกอบอาชีพทางการเกษตร โดยกรมพัฒนาที่ดินจะให้การสนับสนับสนับสนุนปัจจัยการผลิตทางการเกษตรตามความเหมาะสม พร้อมคําแนะนําทางวิชาการ ในการปรับปรุงบํารุงดินเพื่อเพิ่มประสิทธิภาพทางการเกษตร ลดต้นทุน และไม่ทําลายสิ่งแวดล้อม
ทั้งนี้ เกษตรกรและท่านที่สนใจ โครงการแหล่งน้ําในไร่นานอกเขตชลประทาน สามารถติดต่อขอเข้าร่วมโครงการได้ที่หมอดินอาสาประจําหมู่บ้านในชุมชนของท่าน และสถานีพัฒนาที่ดินทุกแห่งทั่วประเทศ
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai